b'\n_START_ARTICLE_\nAchensee\n_START_SECTION_\nAjalugu\n_START_PARAGRAPH_\nInnsbrucki linn ostis j\xc3\xa4rve 1919. aastal St. Georgenberg-Fiechti kloostrilt, kes oli saanud selle Schlittersi valitsejatelt 1120. aasta paiku.\n_START_SECTION_\nJ\xc3\xb5ujaam\n_START_PARAGRAPH_\nAlates 1924. aastast haldab j\xc3\xa4rve Tiroler Wasserkraft AG, mis asutati sel eesm\xc3\xa4rgil._NEWLINE_Algselt oli ainsaks v\xc3\xa4ljavooluks Achenbach, mis j\xc3\xb5udis Isarisse. 1927. aastast alates, kui j\xc3\xb5ujaam Jenbachis valmis sai, voolas see peamiselt Inni, kus veetase oli 380 m allpool. 8 peltoni turbiini (500 p/min) toodavad kokku 96 MW._NEWLINE_Talviti alandatakse j\xc3\xa4rve taset kuni 6 m; vastavalt muutub ka j\xc3\xa4rve suurus. Veehoidla v\xc3\xb5ib hoida maksimaalselt 66 miljonit m\xc2\xb3 vett.\n_START_SECTION_\nTurism\n_START_PARAGRAPH_\nKui Alam-Inntali raudtee 1859. aastal valmis sai, hakkas turism \xc3\xb5itsema. Kloostrile tulu toomiseks soetati 1887. aastal esimene aurik St. Josef. Edasi algatati 7 km pika Achensee kitsar\xc3\xb6\xc3\xb6pmelise ratasajamiga raudtee ehitamine Jenbachi ja Seespitzi vahele, mis v\xc3\xb5eti kasutusele 1889. aastal. 21. juulil samal aastal v\xc3\xb5eti kasutusele teine aurik, St. Benedikt. 1890. aastal vedasid kaks laeva v\xc3\xb5imsusega 320 kohta umbes 30 000 reisijat._NEWLINE_1911. aastal v\xc3\xb5eti kasutusele kolmas plaanitud laev, Stella Maris . See oli esimene reisilaev j\xc3\xa4rvel Austria-Ungaris, mis oli kohe varustatud diiselmootoriga. Laev oli m\xc3\xb5eldud 400 reisijale ja varustatud eriti vaikse mootoriga madalatel p\xc3\xb6\xc3\xb6retel, mis oli sarnane nendega, mida hiljem kasutati Esimese maailmas\xc3\xb5ja allveelaevades._NEWLINE_Kuid Stella Marist oli raske man\xc3\xb6\xc3\xb6verdada. Kui j\xc3\xa4rve ostis 1919. aastal Innsbrucki linn, sai laeva uueks nimeks Stadt Innsbruck. 1925. aastal soetati mootorlaev nimega Tirol ja 1927. aastal veeti esmakordselt rohkem kui 100 000 reisijat._NEWLINE_1959. aastal asendati St. Benedikt moodsama alusega, millel oli sama nimi ja diiselmootor. 1971. aastal asendati Tirol suurema laevaga Tirol II 40 reisijale. 1994. aastal v\xc3\xb5eti teenistusse MS Tirol, see asendas Stadt Innsbrucki, ja augustis 2007 asendas MS Stadt Innsbruck St. Benedikti.'